Nariadenie Komisie (ES) č. 797/2002
zo 14. mája 2002,
ktorým sa menia a dopĺňajú
prílohy III a VIII k nariadeniu Rady (EHS) č. 3030/93 o spoločných pravidlách pre dovozy určitých textilných výrobkov z tretích krajín.
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3030/93 z 12. októbra 1993 o spoločných pravidlách pre dovozy určitých textilných výrobkov z tretích krajín [1], naposledy zmenené a doplnené nariadením Komisie (ES) č. 27/2002 [2] a najmä na jeho článok 19,
keďže:
(1) Rada schválila nariadením (ES) č. 2474/2000 [3] zoznam textilných a odevných výrobkov ktoré sa majú začleniť do GATT 1994 k 1. januáru 2002.
(2) Čínska ľudová republika sa stala plnoprávnym členom Svetovej obchodnej organizácie 11. decembra 2001. Taiwan sa stal plnoprávnym členom 1. januára 2002.
(3) Certifkát o pôvode a vývozný certifikát používaný zo strany Taiwanu sa nepatrne líši od štandardného vzoru v nariadení (EHS) č. 3030/93. Vzory poskytnú thaiwanské orgány,
(4) Ustanovenia o flexibilite pre obidve krajiny tak ako sú stanovené v nariadení (EHS) č. 3030/93, musia byť upravené tak, aby sa dosiahol súlad s medzinárodnými záväzkami spoločenstva.
(5) Nariadenie (EHS) č. 3030/93 musí byť príslušne zmenené a doplnené.
(6) S cieľom zabezpečiť plnenie spoločenstva v otázke medzinárodných záväzkov, opatrenia uvedené v tomto nariadení sa musia uplatňovať s účinnosťou od 1. januára 2002.
(7) Opatrenia ustanovené v tomto nariadení sú v súlade so stanoviskom Výboru pre textil,
PRIJALA TOTO NARIADENIE:
Článok 1
Nariadenie (EHS) č. 3030/93 sa mení a dopĺňa takto:
1. Príloha III sa mení a dopĺňa v súlade s časťou A prílohy k tomuto nariadeniu.
2. Príloha VIII sa nahrádza textom uvedeným v časti B prílohy k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Bude sa uplatňovať od 1. januára 2002.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 14. mája 2002.